KOMMISSIONENS GENNEMFØRELSESAFGØRELSE (EU) 2021/987

af 16. juni 2021

om udelukkelse fra EU-finansiering af visse udgifter, som Det Forenede Kongerige har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL)

(meddelt under nummer C(2021) 4114)

(Kun den engelske udgave er autentisk)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 52, sammenholdt med artikel 131 og 138 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab,

efter høring af Komitéen for Landbrugsfondene, og

ud fra følgende betragtninger:

(1) I henhold til artikel 52 i forordning (EU) nr. 1306/2013 skal Kommissionen foretage de nødvendige undersøgelser, meddele Det Forenede Kongerige resultaterne af disse undersøgelser, tage hensyn til de bemærkninger, som Det Forenede Kongerige fremsætter, indkalde til bilaterale drøftelser med henblik på at nå til enighed med Det Forenede Kongerige og officielt meddele det sine konklusioner.

(2) Det Forenede Kongerige har ikke benyttet sig af muligheden for at indlede en forligsprocedure.

(3) I henhold til forordning (EU) nr. 1306/2013 er det kun muligt at finansiere landbrugsudgifter, der er afholdt i overensstemmelse med EU-retten.

(4) Det kan på grundlag af efterprøvningen og resultatet af de bilaterale drøftelser konstateres, at nogle af de udgifter, som Det Forenede Kongerige har anmeldt, ikke opfylder dette krav og derfor ikke kan finansieres af EGFL og ELFUL.

(5) Det bør angives, hvilke beløb der ikke godkendes til finansiering af EGFL og ELFUL. Udgifterne må ikke være afholdt mere end 24 måneder inden Kommissionens skriftlige meddelelse til Det Forenede Kongerige om resultaterne af efterprøvningen.

(6) Ved beregningen af de beløb, der udelukkes fra EU-finansiering ved denne afgørelse, bør der også tages hensyn til nedsættelser og suspensioner i medfør af artikel 41 i forordning (EU) nr. 1306/2013, eftersom sådanne nedsættelser eller suspensioner er af midlertidig karakter og ikke berører afgørelser truffet i henhold til artikel 51 eller 52 i samme forordning.

(7) I de tilfælde, der er omhandlet i denne afgørelse, har Kommissionen i form af en sammenfattende rapport (2) givet Det Forenede Kongerige meddelelse om, hvilke beløb der må afvises, fordi de ikke er afholdt i overensstemmelse med EU-lovgivningen.

(8) Denne afgørelse foregriber ikke de finansielle konklusioner, som Kommissionen måtte drage på grundlag af afgørelser truffet af Den Europæiske Unions Domstol i sager, som endnu ikke var afsluttet den 31. marts 2021 —

VEDTAGET DENNE AFGØRELSE:

Artikel 1 De udgifter, der er opført i bilaget, og som Det Forenede Kongeriges godkendte betalingsorganer har afholdt og anmeldt inden for rammerne af EGFL og ELFUL, udelukkes fra EU-finansiering.

Artikel 2 Denne afgørelse er rettet til Det Forenede Kongerige Storbritannien og Nordirland.

Udfærdiget i Bruxelles, den 16. juni 2021. På Kommissionens vegne Janusz WOJCIECHOWSKI Medlem af Kommissionen

(1) EUT L 347 af 20.12.2013, s. 549.

(2) Ares(2021)3293159.